Neki ljudi misle kako postoji formula za TED Govor:
"Govori na okruglom, crvenom tepihu."
"Podijeli priču iz djetinjstva."
"Otkrij osobnu tajnu."
"Završi s nadahnjujućim pozivom na djelovanje."
Ne.
Tako ne treba razmišljati o TED Govoru.
Zapravo, ako previše koristite te elemente,
samo ćete ostaviti dojam klišeja ili emocionalnog manipulatora.
Ali postoji jedna stvar zajednička svim odličnim TED Govorima,
i ja bih je volio podijeliti s vama,
jer posljednjih 12 godina imam sjedalo u prvom redu,
slušajući stotine izvanrednih TED govornika, poput ovih.
Pomogao sam im da pripreme svoje govore za nastup
i učio sam od njih
tajne onoga što čini odličan govor.
I iako se ti govornici i njihove teme svi čine
potpuno različitima,
one zapravo imaju jedan zajednički sastojak.
A to je ovo:
Prvi zadatak vas kao govornika
je prebaciti u um slušatelja izvanredan dar --
čudnu i prekrasnu stvar koju zovemo ideja.
Dozvolite da vam pokažem što mislim.
Ovo je Haley.
Ona će upravo održati TED Govor
i iskreno, prestravljena je.
(Video) Predstavljač: Haley Van Dyck!
(Pljesak)
Tijekom 18 minuta,
1200 ljudi, od kojih se mnogi prvi put vide,
osjećaju kako se njihov mozak usklađuje s Hayleyinim mozgom
i s onima u okolini.
Doslovno počinju pokazivati iste uzorke moždanih valova.
I ne mislim samo na to da osjećaju iste emocije.
Događa se nešto što će vas još više iznenaditi.
Pogledajmo Haylein mozak na tren.
Postoje milijarde povezanih neurona u nezamislivom čvoru.
Ali pogledajte ondje, točno tamo --
nekoliko milijuna njih povezano je jedni s drugima
na način koji predstavlja jednu ideju.
I začudo, ovaj uzorak se ponovno stvara u stvarnom vremenu,
unutar mozga svih koji slušaju.
Tako je, u nekoliko minuta
uzorak s milijunima neurona
teleportira se u 1200 umova,
samo zato što ljudi slušaju glas i gledaju lice.
Ali čekajte -- što je to uopće ideja?
Pa, možete misliti o tome kao o uzorku informacija
koji pomaže da shvatite i krećete se svijetom.
Ideje dolaze u svim oblicima i veličinama,
od složenih i analitičkih
do jednostavnih i lijepih.
Evo samo nekoliko primjera podijeljenih na TED pozornici.
Sir Ken Robinson -- kreativnost je ključ budućnosti naše djece.
(Video) Sir Ken Robinson: Moja tvrdnja je ta da je kreativnost
jednako važna u obrazovanju kao pismenost
i trebali bismo je tretirati jednako.
Chris Anderson: Elora Hardy -- gradnja bambusom je predivna.
(Video) Elora Hardy: Raste posvuda oko nas,
snažan je, elegantan, otporan na potrese.
CA: Chimamanda Adichie -- ljudi su više od jednog identiteta.
(Video) Chimamanda Adichie: Jedna priča stvara stereotipe,
i problem sa stereotipima nije da nisu istiniti,
nego da su nepotpuni.
CA: Vaš um prepun je ideja,
i ne samo nasumičnih.
Pažljivo su povezane.
Zajedno tvore nevjerojatno složenu strukturu
koja je vaš osobni pogled na svijet.
To je operativni sustav vašeg mozga.
Tako se krećete kroz svijet.
I izgrađen je od milijuna individualnih ideja.
Na primjer, ako jedna komponenta vašeg pogleda na svijet
jest ta da su mačići dražesni,
onda ćete kada vidite ovo,
reagirati ovako.
Ali ako je druga komponenta vašeg pogleda na svijet
ideja da su leopardi opasni,
kada vidite ovo,
reagirat ćete malo drugačije.
Dakle, poprilično je očito
zašto su ideje koje stvaraju vaš svijet važne.
Moraju biti što pouzdanije -- vodič
u strašnom, ali prekrasnom stvarnom svijetu.
Pogledi na svijet različitih ljudi mogu biti dramatično različiti.
Na primjer,
kako vaš pogled na svijet reagira na ovu sliku:
(Video) Dalia Mogahed: Što pomislite kada me pogledate?
"Ženu vjere," "stručnjakinju" ili možda "sestru"?
Ili "potlačenu", "ispranog mozga",
"terorista"?
CA: Koji god vaš odgovor bio,
postoje milijuni ljudi koji bi odgovorili potpuno drugačije.
Zato su ideje zaista važne.
Ako ih se pravilno komunicira, mogu zauvijek promijeniti
kako netko razmišlja o svijetu
i oblikovati njihova djelovanja sada i daleko u budućnosti.
Ideje su najjača sila koja oblikuje ljudsku kulturu.
Ako prihvatite
da vam je kao govorniku osnovni zadatak izgraditi ideju
unutar umova vaše publike,
evo naputaka za taj zadatak:
Kao prvo, ograničite vaš govor na samo jednu veliku ideju.
Ideje su složene stvari:
trebate srezati sadržaj da se možete usredotočiti
na jednu ideju za koju ste strastveni,
i dajte si priliku da tu jednu stvar dobro objasnite.
Morate dati kontekst, primjere, učiniti je živom.
Odaberite jednu ideju
i neka ona prožima cijeli vaš govor
tako da je sve što kažete povezano s idejom na neki način.
Kao drugo, dajte onima koji vas slušaju razlog da im bude stalo.
Prije nego počnete graditi stvari u umu vaše publike,
morate dobiti njihovo dopuštenje da vas puste unutra.
A glavni alat za postizanje toga?
Znatiželja.
Potaknite znatiželju vaše publike.
Koristite intrigantna, provokativna pitanja
kako biste objasnili zašto nešto nema smisla i treba biti objašnjeno.
Ako možete otkriti nepovezanost u nečijem pogledu na svijet,
oni će osjetiti potrebu da premoste tu rupu u znanju.
I kada ste potakli tu želju,
bit će puno lakše graditi vašu ideju.
Kao treće, gradite vašu ideju, dio po dio,
iz koncepata koje vaša publika već razumije.
Upotrijebite moć jezika
da povežete koncepte koji već postoje
u umovima vaših slušatelja --
ali ne svoj jezik, njihov jezik.
Počnite tamo gdje su oni.
Govornici često zaborave da mnogi termini i koncepti s kojima žive
potpuna su nepoznanica njihovoj publici.
Metafore mogu imati ključnu ulogu u pokazivanju kako se dijelovi slažu
jer otkrivaju željeni oblik uzorka
na osnovi ideje koju slušatelj već razumije.
Na primjer, kada je Jennifer Kahn
htjela objasniti nevjerojatnu novu tehnologiju imena CRISPR,
rekla je: "To je kao da prvi puta
imate tekstualni procesor za uređivanje DNK-a.
CRISPR omogućuje da izrežete i zalijepite genetske informacije na jednostavan način."
Sad, takvo živopisno objašnjenje uzrokuje zadovoljavajući aha trenutak
kada sjedne na mjesto u našim umovima.
Tako da je važno testirati vaš govor na prijateljima od povjerenja
i saznati na kojem dijelu se zbune.
Kao četvrto, i ovo je posljednji naputak:
Neka vaša ideja bude vrijedna širenja.
Kad to kažem, želim reći da se zapitate:
"Kome ova ideja čini dobro?"
I morate biti iskreni s odgovorom.
Ako ideja služi samo vama ili vašoj organizaciji,
onda, žao mi je, ali vjerojatno nije vrijedna širenja.
Publika će vidjeti kroz vas.
Ali ako vjerujete da ideja ima potencijal
da uljepša nečiji dan
ili da promijeni nečiju perspektivu na bolje
ili da inspirira nekog da nešto napravi drugačije,
onda imate osnovni sastojak zaista odličnog govora,
jednog koji može biti dar njima i svima nama.